Απόφαση της Επιτροπής

της 27ης Νοεμβρίου 2001

για την παροχή αδείας στα κράτη μέλη να επιτρέπουν προσωρινά την εμπορία υλικού αγενούς πολλαπλασιασμού της αμπέλου που δεν ανταποκρίνεται στις απαιτήσεις της οδηγίας 68/193/ΕΟΚ

[κοινοποιηθείσα υπό τον αριθμό Ε(2001) 3623]

(2001/835/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 68/193/ΕΟΚ του Συμβουλίου, της 9ης Απριλίου 1968, περί εμπορίας υλικών αγενούς πολλαπλασιασμού της αμπέλου(1), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας, και ιδίως το άρθρο 14 παράγραφος 1,

την αίτηση που υπέβαλε η Γαλλία,

Εκτιμώντας τα ακόλουθα:

(1) Στις 31 Αυγούστου 2001, η Γαλλία υπέβαλε αίτηση σύμφωνα με το άρθρο 14 της οδηγίας 68/193/ΕΟΚ στην οποία αναφέρεται ότι η παραγωγή ορισμένων υλικών αγενούς πολλαπλασιασμού της αμπέλου που ανταποκρίνονται στις απαιτήσεις της οδηγίας 68/193/ΕΟΚ ήταν ελλειμματική το 2000 και, κατά συνέπεια, δεν επιτρέπει να επιτευχθεί ο εφοδιασμός της εν λόγω χώρας.

(2) Είναι αδύνατον να καλυφθούν οι ανάγκες αυτές με ικανοποιητικό τρόπο καταφεύγοντας σε υλικά που ανταποκρίνονται σε όλους τους όρους που έχουν καθορισθεί από την προαναφερθείσα οδηγία.

(3) Πρέπει κατά συνέπεια να παρασχεθεί άδεια στην Γαλλία να επιτρέψει την εμπορία υλικών κατηγορίας που υπόκειται σε λιγότερο αυστηρές απαιτήσεις από εκείνες της οδηγίας 68/193/ΕΟΚ, υπό τον όρο ότι πληρούνται ορισμένοι όροι.

(4) Σύμφωνα με το αίτημα της Γαλλίας, το πολλαπλασιαστικό υλικό θα εισαχθεί από την Ελβετία υπό μορφή κοιμώμενων εμβολιάσιμων οφθαλμών και τα εμβολιάσιμα μοσχεύματα που παράγονται από τέτοιου είδους πολλαπλασιαστικό υλικό προορίζονται να εξαχθούν εκ νέου στην Ελβετία.

(5) Πρέπει, επιπλέον, να παρασχεθεί άδεια σε άλλα κράτη μέλη που μπορούν να προμηθεύσουν στη Γαλλία τέτοιου είδους υλικό, να επιτρέψουν την εμπορία του υλικού αυτού προς τον ανωτέρω σκοπό.

(6) Η χρήση της έγκρισης αυτής μπορεί να πραγματοποιηθεί μόνο σε συμφωνία με τους φυτοϋγειονομικούς όρους και τις φυτοϋγειονομικές απαιτήσεις που καθορίζονται από την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαλών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας(2) όπως τροποποιήθηκε τελευταία από την οδηγία 2001/33/ΕΚ της Επιτροπής(3), και από τις λεπτομέρειες εφαρμογής που θεσπίστηκαν δυνάμει αυτών.

(7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής σπόρων προς σπορά και γεωργικών, δενδροκηπευτικών και δασικών φυτών προς φύτευση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Παρέχεται η άδεια στη Γαλλία, για περίοδο που λήγει στις 15 Μαρτίου 2002, να επιτρέπει την εμπορία στην επικράτειά της κατ' ανώτατο όριο 215000 κοιμώμενων εμβολιάσιμων οφθαλμών, που έχουν συγκομισθεί στην Ελβετία και δεν πληρούν τις απαιτήσεις που καθορίζονται στην οδηγία 68/193/ΕΟΚ όσον αφορά την πιστοποίηση και την επιθεώρηση "standard" πολλαπλασιαστικού υλικού, με την επιφύλαξη των όρων της παραγράφου 2.

2. Η άδεια χορηγείται για τις ακόλουθες ποικιλίες και ποσότητες:

>ΘΕΣΗ ΠΙΝΑΚΑ>

Η επίσημη ετικέτα έχει χρώμα καστανό και φέρει την ένδειξη "μειωμένες απαιτήσεις".

Άρθρο 2

1. Παρέχεται επίσης η άδεια στα λοιπά κράτη μέλη να επιτρέπουν, υπό τους όρους που προβλέπονται στο άρθρο 1 και για τους σκοπούς που προβλέπονται από τη Γαλλία την εμπορία, στην επικράτειά της, του υλικού, η εμπορία του οποίου εγκρίνεται δυνάμει του άρθρου 1.

2. Η Γαλλία ενεργεί ως συντονιστής των αδειών που πρέπει να χορηγηθούν δυνάμει του άρθρου 2 παράγραφος 1, για να εξασφαλιστεί ότι το συνολικό ποσό δεν υπερβαίνει τις μέγιστες ποσότητες που προβλέπονται. Κάθε κράτος μέλος που λαμβάνει αίτηση βάσει του άρθρου 2 παράγραφος 1 κοινοποιεί αμέσως στην Γαλλία την ποσότητα που καλύπτεται από την αίτηση. Η Γαλλία ενημερώνει αμέσως το κράτος μέλος κατά πόσο η άδεια θα έχει ως αποτέλεσμα την υπέρβαση της μέγιστης ποσότητας.

Άρθρο 3

Οι άδειες βάσει των άρθρων 1 έως 2 παρέχονται με την επιφύλαξη της οδηγίας 2000/29/ΕΚ καθώς και οποιωνδήποτε λεπτομερειών εφαρμογής της εν λόγω οδηγίας.

Άρθρο 4

Τα κράτη μέλη κοινοποιούν αμέσως στην Επιτροπή και στα λοιπά κράτη μέλη τις ποσότητες πολλαπλασιαστικού υλικού, την εμπορία του οποίου έχουν επιτρέψει στην επικράτειά τους δυνάμει της παρούσας απόφασης.

Άρθρο 5

Η παρούσα απόφαση απευθύνεται στα κράτη μέλη.

Βρυξέλλες, 27 Νοεμβρίου 2001.

Για την Επιτροπή

David Byrne

Μέλος της Επιτροπής

(1) ΕΕ L 93 της 17.4.1968, σ. 15.

(2) ΕΕ L 169 της 10.7.2000, σ. 1.

(3) ΕΕ L 127 της 9.5.2001, σ. 42.